Poul Henrik Hedeboe (SF), 2007-01-18:
SF har fremsat det her forslag, fordi vi står over for nogle massive problemer, når vi kigger på trafikken i fremtiden, og det her er et element, et af de områder, hvor vi kunne gøre noget.
Et af dem hed »Business as usual« og drejede sig om, hvad der vil ske, hvis vi fortsætter med den trafik, vi har, og det investeringsmønster, vi har.
Jeg tror også nok, at de forudsatte, at togtrafikkens skinner og signalsystemer skulle være på plads; det hører med til »Business as usual«.
Hvis vi tager status i dag, ved vi, at alene i Københavnsområdet har vi en trængselsproblematik, altså en ventetid – og i virkeligheden jo unødvendig ventetid, men helt undgå det kan man ikke – og hvis vi regner den tid om til penge, drejer det sig om 6 mia. kr.
Når vi fremskriver udviklingen med det investeringsmønster, den måde, vi håndterer trafikken på nu, jamen så snakker vi om to-tre gange så meget: et sted mellem 12 og 15 mia. kr., når vi fremskriver til år 2030.
Så vi har altså noget i vente, hvis ikke vi gør noget ekstraordinært.
Vi ved, det drejer sig om sundhed.
Det drejer sig om ventetid, og ikke kun om ventetid, for der kan man også sætte økonomi på.
Nu er der jo økonomi med i det forslag her også, men der er også sundhed på spil.
Vi har en lang række måder, vi kunne gøre nogle ting på for at geare os til fremtiden.
Vi kan ikke bare sidde og vente på, at trængselsproblemerne stiger; vi må gøre noget.
Jeg siger ikke, at der ikke bliver gjort noget i dag, der bliver bare ikke gjort nok.
Vi skal simpelt hen rebe sejlene, så vi klarer det her.
SF har også et andet forslag: om betalingsringe ved de store byer.
Det praktiseres andre steder: i London, i Stockholm og også andre steder.
Vi er parate til at følge det op med roadpricingforslag senere, når teknologien er på plads, som et middel.
Det er ikke det, vi snakker om her, men det er for at sige, at der også er andre måder.
Vi er også klar over, at cykeltransport virkelig er en universalløsning, som er god.
Den skal prioriteres, men den kan ikke klare det hele.
Der ligger noget i at få ændret nogle trafikmønstre, og det her forslag er lavet meget åbent.
Jeg kan godt se på kommentarerne, at de faktisk kan bruges til noget.
Vi har skrevet 100-200 mio. kr.; vi er parate til at diskutere det.
Vi er simpelt hen interesserede i, at der kommer noget i gang, at vi får nogle erfaringer.
Det er begrænset, hvad vi har af erfaringer på det her område med gratis eller meget billig transport.
Hr. Poul Andersen fra Socialdemokratiet nævnte Svendborgbanen, og der var også andre, der fulgte op med at nævne den.
Det var måske ikke tilrettelagt som et forsøg på den måde, for det var noget med at kompensere for, at det havde været lidt hårdt dernede, og så ville man give en lille gave.
Det er det, det her drejer sig om.
Jeg fornemmer, at De Konservative sådan set var meget velvillige.
Jeg har noteret meget positive signaler fra Socialdemokratiet, fra Radikale og fra Enhedslisten og faktisk også nogle positive åbninger fra Dansk Folkeparti.
Jeg kan sige, at vi er meget åbne med hensyn til det her forslag.
Vi har ikke lagt os fast og sagt, at det præcis skal være sådan og sådan, og det har vi gjort for at give nogle manøvremuligheder efterfølgende.
Jeg fornemmer, at den måde, man kunne operere med det her på, nok var at begynde at snakke om en pendlerrute.
Vi har simpelt hen brug for at lave et forsøg, hvor vi virkelig får afprøvet f.eks. en 50-procents-prisreduktion, tilrettelagt i en periode.
Hvad vil det betyde?
Jeg mener, at det er et redskab, vi kunne bruge, når vi skal tackle de enorme problemer, der ligger foran os.
Jeg tager de rapporter, der ligger på området, alvorligt.
Jeg tager DTU's rapport alvorligt.
Jeg tror på, at de har set rigtigt, når de siger, at hvis ikke vi gør noget her, får vi et kæmpe problem.
Vi havde i Trafikudvalget en tur til USA, Los Angeles, og de havde et kæmpe problem, som de lang tid efter og meget for sent begyndte at skulle løse med kollektiv trafik.
Vi står et andet sted, og vi skal ikke sove i timen.
Vi skal bruge tiden nu til at komme i gang med noget.
Det her er altså et område, hvor vi kan gå ind og lave nogle afgrænsede forsøg et sted.
Vi kunne være enige om, at vi her var nysgerrige, at pengene her var givet godt ud, og hvis vi ikke kun indtænkte lokale interesser, så skulle vi ind og se på en af de store pendlerstrækninger, og hvilken effekt vi fik af at gøre M042s30083108tojo.fm Page 3087 Thursday, April 19, 2007 5:07 PM noget her.
Det kunne vi bruge som et redskab til efterfølgende at løse det problem, vi står over for.
Eftertiden vil dømme os hårdt, hvis ikke vi gør noget, mens tid er.
Det er det, det her forslag lægger op til.
I udvalgsarbejdet vil jeg skamride de positive signaler, der har været, og så prøve at få lavet et praktisk forsøg, selv om det så bliver noget mindre end det, det her beslutningsforslag lægger op til.
Det er o.k., bare vi kommer i gang, bare vi får lavet et eller andet, så vi har et redskab til at løse fremtidens problemer.
Så jeg takker for den mange steder positive holdning og håber, at vi kan komme positivt videre med det her.
Afstemning